- స్టాక్‌ మార్కెట్లు మరింత కుంగొచ్చు
- మదుపరుల్లో అప్రమత్తత అవసరం
- కొనసాగనున్న 'గ్లోబల్‌' ప్రతికూలత
- ప్రభావం చూపనున్న గణాంకాలు, ఆర్థిక ఫలితాలు, క్రూడ్‌, డాలర్‌..
- 10,276 వద్ద నిఫ్టీకి తక్షణ మద్దతు!
నవతెలంగాణ, వాణిజ్య విభాగం: దేశీయ స్టాక్‌ మార్కెట్లలో ఈ రోజు నుంచి ప్రారంభమయ్యే ట్రేడింగ్‌ వారంలో కూడా తీవ్ర ఒడిదొడుకులు నమోదు అయ్యే అవకాశాలు కనిపిస్తున్నాయి. రానున్న వారం రోజుల పాటు కూడా ప్రపంచ మార్కెట్లలో భారీ అమ్మకాలు కొనసాగే అవకాశాలు మెండుగా ఉన్నాయని.. దీనికి తోడు ఈ వారం వెలువడనున్న ప్రధాన గణాంకాలు కూడా మార్కెట్ల కదలి కపై ప్రభావం కనబరిచే అవకాశాలున్నందున మదుపరులు అప్రమత్తంగా ఉండాలని విశ్లేషకులు సూచిస్తున్నారు. దీనికి తోడు తృతీయ త్రైమాసిక ఫలితాలు, ముడి చమురు ధరల్లో హెచ్చుతగ్గులు, విదేశీ మదుపరుల నుంచి వచ్చే నిధుల వరద, రూపాయి స్థితిగతులు తదితర అంశాలు కూడా మార్కెట్‌ నడవడిని తీవ్రంగా ప్రభావితం చేసే అవకాశాలు కనిపిస్తున్నాయని వారు చెబుతున్నారు. అమెరికా ఆర్థిక వ్యవస్థపై కొనసాగుతున్న ఊహాగానాలు, ఫెడ్‌ వడ్డీరేట్ల పెంపు విషయంలో ఇంకా ఒక స్పష్టత రాలేదు. ఈ నేపథ్యంలో ప్రపంచ మార్కెట్ల నుంచి మదు పరులు ఎక్కువగా వైదొలిగే అవకాశాలు కనిపిస్తున్నాయి. ఈ ప్రభావంతో ఆసియా మార్కెట్లు, ఐరోపా మార్కెట్లు కూడా భారీగా కుంగేందుకు చాన్స్‌ ఉన్నట్లుగా మార్కెట్‌ వర్గాలు చెబుతున్నాయి. ఈ నేపథ్యంలో తక్కువ ధరల వద్ద దేశీయ సంస్థాగత ఇన్వెష్టర్లు షేర్ల కొనుగోలు పట్ల ఎలాంటి దృక్పథాన్ని ప్రదర్శిస్తారన్న అంశం కూడా మార్కెట్లను నడిపించే అవకాశాలున్నాయి. మార్కెట్‌ పరిణామాలపై స్టాక్‌ ఎక్స్ఛేంజీల నియంత్రణ సంస్థ సెబీ అధినేత అజరు త్యాగీ మాట్లాడుతూ ప్రపంచ ప్రతికూలత ప్రభావంతో దేశీయ స్టాక్‌ మార్కెట్లు మరికొన్ని రోజుల పాటు ఒడిదొడు కులకు లోనయ్యే అవకాశాలు ఉన్నట్టుగా సంకేతాలిచ్చారు.
వెల్లడి కానున్న కీలక ఆర్థిక ఫలితాలు...
ప్రపంచ మార్కెట్లలో ప్రతికూల ఫలితాల నేపథ్యంలో దేశీయ స్టాక్‌ మార్కెట్లు గత వారం అనూహ్య నష్టాలను నమోదు చేశాయి. నిరాశపరిచే బడ్జెట్‌ స్టాక్‌ మార్కెట్‌ పెట్టుబడులపై పన్ను వంటి అంశాలు తొడవడంతో గత వారం బీఎస్‌ఈ సెన్సెక్స్‌ దాదాపు 1060.99 పాయింట్ల మేర కుంగింది. మరోవైపు ఎన్‌ఎస్‌ఈ సూచీ నిఫ్టీ కూడా దాదాపు 305 పాయింట్ల వరకు పడిపోయిన సంగతి తెలిసిందే. ఈ వారం ప్రధానంగా గెయిల్‌, ఇండియన్‌ హోటల్స్‌, డీఎల్‌ఎఫ్‌, ఫోర్టిస్‌ హెల్త్‌కేర్‌, జీఎంఆర్‌ ఇన్‌ఫ్రా, వెల్‌స్పన్‌ ఇండియా, ఐడియా సెల్యులార్‌, జెట్‌ ఎయిర్‌వేస్‌, నెస్లే ఇండియా, సన్‌ ఫార్మా తదితర సంస్థలు ఈ వారం తృతీయ త్రైమాసిక ఆర్థిక ఫలితాలను ప్రకటించనున్నాయి. ఈ నేపథ్యంలో ఆయా రంగాల షేర్లు కొంత ప్రభావితం అయ్యే అవకాశాలున్నాయి. దీనికి తోడు ఈ వారం (12న) విడుదల కానున్న పారిశ్రామిక ప్రగతి గణాంకాలు, టోకు ధరలు, రిటైల్‌ ధరల ద్రవ్యోల్బణంతో పాటు వాణిజ్య రంగ గణాంకాలు కూడా బహిర్గతం కానున్నాయి. ఈ అంశాలు కూడా మార్కెట్లను ప్రభావితం చేయవచ్చు. టెక్నికల్‌ విశ్లేషణ ప్రకారం నిఫ్టీ 10,276 పాయింట్ల వద్ద తక్షణ మద్దతు లభించే ఆస్కారం కనిపిస్తోంది.. ఒక వేళ అనూహ్య ర్యాలీతో ముందుకు సాగితే నీఫ్టీకి 10,703 వద్ద తీవ్ర ప్రతికూలత ఎదరయ్యే అవకాశం కనిసిస్తోంది.
మీ స్నేహితులకు రికమెండ్ చెయ్యండి